
REPUBLIKA E SHQIPËRISË

GJYKATA E LARTË

KOLEGJI CIVIL

Nr. 11118-01837-00-2017 i Regj.Themeltar
Nr. 00-2026-1560 ( 230 ) i Vendimit

V E N D I M

NË EMËR TË REPUBLIKËS



Kolegji Civil i Gjykatës së Lartë i përbërë nga gjyqtarët:

 


            Valbon         ÇEKREZI           -                Kryesues

                                                Margarita   BUHALI              -                Anëtare
                                                Vojsava         KOLA                -                 Anëtare
Sot më datë 22.04.2026 mori në shqyrtim në dhomë këshillimi çështjen civile me nr. 11118-01837-00-2017 akti, që ju përket palëve:
PADITËS:              
     
  Gëzim Sofiu
E PADITUR:     
  
  Shoqëria ''INSIG'' SH.A
                 
NDËRHYRËS KRYESOR :  Rrahime Sofiu
OBJEKTI :         
 Detyrimin e palës së paditur të paguajë dëmshpërblimin real të dëmit pasuror dhe jopasuror (biologjik, moral dhe ekzistencial) për trashëgimtarët ligjorë të të ndjerit Ylber Sofiu, si dhe shpenzimet e nevojshme dhe të arsyeshme të shkaktuara nga aksidenti automobilistik i datës 15.08.2010, në shumën 1.358.543 lekë.

BAZA LIGJORE:        
 Nenet 419 e vijues, 476 e vijues, 608 e vijues, 625, 640 e vijues të Kodit Civil, Ligji nr. 10076, datë 12.02.2009 “Për sigurimin e detyrueshëm në sektorin e transportit”, Ligji nr. 9267, datë 29.07.2004 “Për veprimtarinë e sigurimeve, risigurimeve dhe ndërmjetësimit në sigurime dhe risigurime”, Udhëzimi nr. 24, datë 15.11.2007 i Ministrisë së Financave “Mbi trajtimin e dëmeve të mbuluara nga kontrata e sigurimit të mbajtësve të mjeteve motorike për përgjegjësinë ndaj personave të tretë”, Vendimi nr. 12, datë 14.09.2007 i Kolegjeve të Bashkuara të Gjykatës së Lartë.
KOLEGJI CIVIL I GJYKATËS SË LARTË

pasi dëgjoi relatimin e gjyqtares Margarita Buhali dhe diskutoi në dhomë këshillimi çështjen në tërësi,
V Ë R E N
I. Rrethanat e çështjes
           1. Më datë 15.08.2010 i ndjeri Ylber Sofiu ka humbur jetën për shkak të aksidentit rrugor të shkaktuar nga shtetasi Maliq Kazasi. Ky i fundit është shpallur fajtor me vendim gjyqësor të formës se prerë për vepren penale të “Shkeljes se Rregullave te qarkullimit rrugor”. Maliq Kazasi rezulton të ketë lidhur nje kontratë sigurimi-police TPL me shoqerinë “INSIG” sh.a.

2. Nga ky aksident, paditësi dhe ndërhyrësi kryesor kanë humbur djalin e tyre të vetëm, të ndjerin Ylber Sofiu. I ndjeri përpara aksidentit fatal dispononte një aktivitet tregtar Bar Kafe me NIPT L02819804H në Lagjen Nr. 5 të qytetit të Kavajes me xhiro vjetore në shumën 2.000.000 - 3.000.000 lekë (biznes i vogel).

3. Pala e paditur Shoqëria e Sigurimit “INSIG” sh.a. ka pranuar ekzistencën e rastit të sigurimit si dhe detyrimin e saj për të shpërblyer dëmin dhe ka hapur për trajtim praktikën e dëmit.Në këto kushte, rezulton se, referuar dokumentacionit të paraqitur pikërisht nga trashëgimtarët e të ndjerit, palë edhe në këtë proces, i padituri “INSIG” sh.a. ka llogaritur dhe ofruar të dëmtuarve si dëmshpërblim vlerën prej 3.199.786 lekë, për dëmin e plotë pasuror dhe jopasuror.

4. Rezulton se paditësi Gëzim Sofiu, përfaqësues me prokurë edhe i ndërhyrëses kryesore Rrahime Sofiu dhe shtetases Hava Sofiu, ka qenë dakord me vlerësimin si më sipër dhe, nëpërmjet avokatit të caktuar prej tij, ka nënshkruar “Deklaratën Noteriale nr. 1902/1059, datë 03.01.2014, për dakordësinë dhe pranimin e dëmshpërblimit”.
      5.Nga ana tjetër, me pretendimin se dëmshpërblimi nuk ka qenë i plotë, me padinë në gjykim të depozituar para Gjykatës së Rrethit Gjyqësor Tiranë më 02.12.2014, paditësi dhe më pas gjatë procesit edhe ndërhyrësja kryesore, kanë kërkuar shpërblimin e plotë të dëmit, të cilin e vlerësojnë në masën 1.358.543 lekë.
6.Gjykata e Rrethit Gjyqësor Tiranë me vendimin  Nr.9904, dt.17.02.2015 ka  vendosur:
· Pranimin e kërkesëpadisë.

· Detyrimin e palës së paditur të paguajë dëmshpërblimin real të dëmit pasuror dhe jopasuror (biologjik, moral dhe ekzistencial) për paditësin dhe ndërhyrësin kryesor, trashëgimtarë të të ndjerit Ylber Sofiu, si dhe shpenzimet e shkaktuara nga aksidenti automobilistik në shumën 1.358.543 lekë (për secilin).

· Shpenzimet gjyqësore i ngarkohen palës së paditur.

7.Gjykata e Rrethit Gjyqësor  Tiranë ka arsyetuar: “[...] Në funksion të kërkimeve objekt gjykimi nga kjo gjykatë u operua me thirrjen e një eksperti të fushës dhe konkretisht ekspert vlerësues në fushën e sigurimeve, i cili përllogariti si vlerë dëmit pasuror dhe jo pasuror shumën prej 5.916.873 lekë sipas variantit 3 të pretenduar nga paditësi dhe ndërhyresi kryesor si subjekte proceduriale që kane inicuar këtë proces gjyqësor civil kundër shoqërisë "INSIG" sh.a (shih aktin e ekspertimit dhe shtesen te depozituara ne dosje). Objekti i gjykimit i përket diferencës se papaguar në shumën 2.717.087 lekë të pretenduar në mënyrë te barabartë prej pales paditëse dhe ndërhyrësit kryesor.

7.1Gjykata e konsideron të drejtë përllogaritjen sipas variantit 3 te aktit te ekspertimit pranuar si të ardhura të të ndjerit Ylber Sofiu bazuar në pagën mesatare sipas INSTAT. I ndjeri nuk mund të konsiderohet si i papunë pasi është provuar se ai ka pasur një aktivitet tregtar me një xhiro vjetore në shumën 2.000.000 - 3.000.000 lekë. Fakti që i ndjeri nuk ka pasur një dokument të te ardhurave neto të tre viteve te fundit të konfirmuar nga organet e tatim taksave nuk përbën shkak që ai të konsiderohet i papunë dhe të ardhurat e tij të barazohen me pagën minimale bruto zyrtare në momentin e aksidentit. Deklarimi i të ardhurave për subjektet tatimore, biznes i vogel është saksionuar me ane të ligjit Nr. 9920, datë 19.05.2008 "Per procedurat tatimore", neni 64. Në keto kushte nga hyrja në fuqi e ketij ligji deri në datën e aksidentit nuk arrihet plotësimi i pretendimit të pales se paditur për kriterin e deklarimit të ardhurave neto të tre viteve te fundit. 
7.2Gjithashtu neni 13 "Llogaritja e te ardhurave personale" e Rregullores Nr. 53, date 25.06.2009 të AMF nuk është i aplikueshem pasi ky akt nënligjor ka hyrë ne fuqi 15 ditë nga botimi në Fletoren Zyrtare Nr. 180 Dhjetor 2011, kurse aksidenti është shkaktuar më datë 15.08.2010. Në arsyetimin llogjik dhe juridik të rrethanave sipas gjykatës një person me një aktivitet të rregullt tregtar nuk mund të konsiderohet si një person i papunësuar.
7.3 I pabazuar është edhe prapsimi i palës së paditur se mbi diferencën e papaguar të dëmshpërblimit, sipas aktit të ekspertimit, nga pala paditëse dhe ndërhyrësi kryesor është ushtruar instituti juridik i faljes së detyrimit. Në përmbajtjen e Deklaratës Noteriale nr. 1902 Rep., nr. 1059 Kol., datë 03.01.2014, nuk pasqyrohet që vlera e dëmshpërblimit është 5.916.873 lekë dhe se nga kjo shumë pala përfituese është dakord që t’i paguhet vetëm shuma 3.199.786 lekë, kurse diferenca prej 2.717.087 lekë i falet shoqërisë “INSIG” sh.a. Pala e paditur, duke mos përllogaritur drejtë dhe saktë vlerën e dëmshpërblimit, nuk i ka akorduar vlerën e duhur të dëmshpërblimit të afërmve të të ndjerit Ylber Sofiu dhe, në këto kushte, nuk mund të pretendojë se i është falur detyrimi monetar tej vlerës 3.199.786 lekë. Diferenca e papaguar prej 2.717.087 lekë u takon në mënyrë të barabartë paditësit Gëzim Sofiu dhe ndërhyrësit kryesor Rrahime Sofiu. Gjykata, bazuar në nenet 6 dhe 16 të K.Pr.Civile, e gjen të bazuar kërkimin e secilit në paditë respektive për kërkimin e dëmshpërblimit në shumën 1.358.543 lekë (për secilin).

7.4Gjykata gjen të bazuar edhe kërkimin për shpenzimet gjyqësore, që përbëhen nga taksa mbi aktet, shpenzime për akt ekspertimi dhe shpenzime avokatore, të parapaguara dhe të provuara me mandatet përkatëse nga paditësi dhe ndërhyrësi kryesor.

Për sa më sipër, gjykata çmon se kërkesëpadia e paditësit Gëzim Sofiu dhe kërkesëpadia e ndërhyrësit kryesor Rrahime Sofiu është e bazuar në ligj dhe në prova dhe si e tillë duhet pranuar’’.










8.Kundër këtij vendimi ka ushtruar ankim e paditura shoqëria “INSIG” sh.a. dhe Avokatura e Shtetit, duke kërkuar ndryshimin e vendimit të gjykatës së shkallës së parë dhe rrëzimin e padisë, duke parashtruar si shkaqe:

· Vendimi i gjykatës së shkallës së parë është i gabuar, si i pabazuar në ligj dhe në prova. 

· Kemi pranuar rastin e sigurimit për aksidentin e datës 15.08.2010 dhe kemi përllogaritur dëmin në masën prej 3.149.786 lekë, vlerë e cila është tërhequr nga paditësi. 

· Në kundërshtim me sa më sipër, gjykata urdhëroi kryerjen e një ekspertimi vlerësues dhe arsyetoi se duhej marrë për bazë llogaritja e bërë pa marrë në konsideratë Rregulloren nr.53, datë 25.06.2009 “Për trajtimin e dëmeve që mbulohen nga kontrata e sigurimit të detyrueshëm”, pasi në momentin e aksidentit ky akt nuk ishte botuar në Fletoren Zyrtare. Ndërkohë, AMF ka miratuar këtë rregullore, e cila është akti ligjor mbi të cilin funksionon ligji nr. 10076/2009, dhe procesi i publikimit të këtij akti normativ, referuar edhe nenit 117 të Kushtetutës, përbën hyrjen në fuqi të tij. Kjo përbën edhe praktikë gjyqësore të konsoliduar nga qëndrimet e Kolegjit Civil të Gjykatës së Lartë. 

· Po kështu, në kundërshtim me nenin 13 të kësaj rregulloreje, ku përcaktohen qartësisht të ardhurat e vlerësueshme në përllogaritjen e dëmit, gjykata në mënyrë të gabuar dhe, siç pranon vetë, të paprovuar, mori në konsideratë variantin e ekspertimit sikur i ndjeri kishte një biznes privat. 

· Për të gjitha sa më sipër, llogaritja e bazuar në ligj edhe nga eksperti në gjykim është varianti 2, i cili konkludon në të njëjtën shumë që paditësi ka tërhequr që nga data 17.12.2013. 

· Veç sa më sipër, edhe pa marrë në konsideratë argumentet e mësipërme, shoqëria ka paguar dëmin duke nënshkruar edhe deklaratën noteriale, me të cilën paditësi dhe trashëgimtarët e të ndjerit pranonin vlerën e dëmshpërblimit që po merrnin. 

· Në këto kushte, detyrimi ndaj paditësit jo vetëm është shlyer, por ai detyrim, referuar nenit 511 të K.Pr.Civile, është shuar me marrëveshje të palëve dhe gjykata, edhe vetëm për këtë shkak, duhej ta rrëzonte padinë.

9.Gjykata e Apelit Tiranë me vendimin nr.660, datë 17.03.2017, ka vendosur: Ndryshimin e vendimit nr.9904, datë 17.12.2015, të Gjykatës së Rrethit Gjyqësor Tiranë dhe rrëzimin e padisë.

10.Gjykata e Apelit Tiranë ka arsyetuar se: “[...] Vendimi nr. 9904, datë 17.12.2015, i Gjykatës së Rrethit Gjyqësor Tiranë, është rrjedhim i një procesi gjyqësor, në përfundim të të cilit gjykata nuk ka analizuar drejt faktet e provuara në atë gjykim, referuar kuadrit ligjor që rregullon konfliktin, por edhe marrëdhënies vullnetare mes palëve, duke dalë kështu në përfundime të gabuara lidhur me ekzistencën e një detyrimi në favor të paditësit dhe ndërhyrësit kryesor. Sa më sipër, duke marrë në konsideratë shkaqet e ankimit të të paditurit, ka vend që vendimi i gjykatës së shkallës së parë të ndryshohet duke u rrëzuar padia dhe ndërhyrja kryesore.

10.1 Gjykata e Apelit Tiranë, duke vlerësuar të bazuara në tërësi shkaqet e pretenduara nga i padituri ankues, çmon se, referuar kuadrit ligjor që rregullon konfliktin, por edhe marrëdhënies vullnetare mes palëve, gjykata e shkallës së parë ka analizuar dhe dalë në përfundime të gabuara dhe, për rrjedhojë, vendimi i saj duhet ndryshuar duke u rrëzuar padia dhe ndërhyrja kryesore. Kështu, ndonëse gjykata e shkallës së parë ka urdhëruar kryerjen e një ekspertimi vlerësues dhe ka vlerësuar si të drejtë një nga variantet e llogaritjes së paraqitura nga eksperti, rezulton se një nga mosmarrëveshjet mes palëve, e cila përbën edhe një nga shkaqet e ankimit ndaj vendimit të gjykatës së shkallës së parë, lidhet me analizën e asaj gjykate mbi normat ligjore të aplikueshme në rastin e sigurimit dhe, për rrjedhojë, edhe me zgjedhjen e variantit të llogaritjes së dëmit, konkretisht me arsyetimin e gjykatës se: “... në kohën e aksidentit ka qenë në fuqi ligji nr. 10076, datë 12.02.2009, por jo Rregullorja nr.53, datë 25.06.2009, e cila nuk ka qenë e botuar në Fletoren Zyrtare...”. Gjykata e Apelit Tiranë vlerëson se analiza e mësipërme e gjykatës së shkallës së parë është e pabazuar dhe, për pasojë, nuk është i drejtë as varianti i llogaritjes së dëmshpërblimit i pranuar nga ajo gjykatë. Kështu, aksidenti, siç u relatua më sipër, ka ndodhur më datë 23.09.2010, pra pas hyrjes në fuqi të ligjit nr.10076, datë 12.02.2009, “Për sigurimin e detyrueshëm në sektorin e transportit”. Gjykata e Apelit Tiranë vlerëson se, në momentin e aksidentit, në faqen zyrtare të Autoritetit të Mbikëqyrjes Financiare (AMF) ishte publikuar edhe Rregullorja nr. 53, datë 25.06.2009, “Për trajtimin e dëmeve në fushën e sigurimeve” dhe, në këto kushte, referuar nenit 117 të Kushtetutës së Republikës së Shqipërisë, edhe kjo rregullore ka qenë në fuqi në momentin e aksidentit, dhe për këtë shkak llogaritja e dëmit duhej bërë mbi këto norma ligjore. Ndërkohë, rezulton se në fakt ligji nr. 10076, datë 12.02.2009, “Për sigurimin e detyrueshëm në sektorin e transportit”, nuk përmban as kritere tabelare dhe as formula llogaritjeje, pasi të gjitha këto përcaktohen në Rregulloren nr. 53, datë 25.06.2009. Sa më sipër, Gjykata e Apelit Tiranë vlerëson se pretendimi për llogaritjen e dëmit sipas ligjit, por pa aplikuar formulat e llogaritjes, që përcaktohen në Rregulloren nr. 53, do të thotë realisht të mos zbatosh ligjin ose, minimalisht, të mos referohesh saktë në këtë ligj specifik. Qëndrimi si më sipër tashmë rezulton i mbajtur edhe nga Kolegji Civil i Gjykatës së Lartë, në Vendimin nr. 473, datë 18.09.2014, i cili në çështje të kësaj natyre, duke trajtuar pikërisht kundërshtitë lidhur me ligjin e zbatueshëm,

10.2 Për sa më lart, Gjykata e Apelit Tiranë vlerëson se gjykata e shkallës së parë, jo drejt, ka vlerësuar se në mënyrën e llogaritjes së dëmeve të shkaktuara paditësit dhe ndërhyrësit kryesor nga aksidenti i datës 15.08.2010, nuk duhen aplikuar përcaktimet që parashikohen në Rregulloren nr. 53, datë 25.06.2009, “Për trajtimin e dëmeve në fushën e sigurimeve”. Përfundimi si më sipër zgjidh edhe konfliktin në këtë gjykim, sa i takon bazueshmërisë së njërit nga variantet e llogaritjes së dëmit, sipas të cilit edhe eksperti vlerësues i caktuar në gjykimin në shkallë të parë, referuar pikërisht këtyre normave ligjore, përcakton “dëmin pasuror dhe dëmin jopasuror në shumën me të cilën paditësit janë dëmshpërblyer nga ‘INSIG’ sh.a.”
(akt ekspertimi, fq. 101)

10.3 Veç sa më sipër, paditësi kreditor, specifikisht duke iu referuar shumës së marrë si dëmshpërblim, me “Deklaratë Noteriale” është shprehur: “... se është dakord me këtë masë dëmshpërblimi ...”.Neni 511 i Kodit Civil ka përcaktuar shuarjen e detyrimit edhe me marrëveshje të palëve, duke e konsideruar atë falje që i është komunikuar debitorit dhe, për këtë shkak, edhe është nënshkruar para noterit. Edhe për këtë shkak, veç analizës lidhur me saktësinë e llogaritjes së dëmit të shlyer, padia duhej rrëzuar’’. 
11.Kundër vendimit nr.660, datë 17.03.2017, të Gjykatës së Apelit Tiranë ka paraqitur rekurs pala paditëse Gëzim Sofiu dhe ndërhyrësja kryesore Rrahime Sofiu, duke parashtruar:
· Rregullorja nr. 53, datë 25.06.2009, “Për trajtimin e dëmeve që mbulohen nga kontrata e sigurimit”, hyn në fuqi pasi prezumohet se palët kanë marrë dijeni për këtë akt nënligjor me publikimin në Fletoren Zyrtare nr. 180, dhjetor 2011. Publikimi i rregullores në Fletoren Zyrtare përbën momentin e karakterit normativ, duke riparuar edhe mungesat e mundshme legjislative në lidhje me momentin e hyrjes në fuqi, sipas mënyrës së parashikuar për efektet e përgjithshme ndaj të gjithë subjekteve.

· Në vijim të arsyetimit, rregullorja prodhon pasojat e saj juridike rregulluese vetëm pas botimit në Fletoren Zyrtare, në dhjetor 2011, ndërsa ngjarja e aksidentit ka ndodhur më datë 15.08.2010. Për rrjedhojë, të drejtat dhe detyrimet që lindin nga kjo ngjarje rregullohen nga kuadri ligjor në fuqi në momentin e ngjarjes dhe jo nga rregullorja nr. 53, për sa kohë pala e paditur nuk provon në mënyrë të qartë datën e botimit të saj në faqen zyrtare elektronike të AMF-së.

· Ligji nuk ka fuqi prapavepruese. I vetmi përjashtim është rasti kur vetë ligji parashikon shprehimisht fuqinë prapavepruese të tij për marrëdhëniet juridike të lindura përpara hyrjes në fuqi. Rregullorja nr. 53, datë 25.06.2009, nuk është akt ligjor, por akt nënligjor dhe si e tillë është e paaftë juridikisht të parashikojë fuqi prapavepruese për rregullimin e marrëdhënieve juridike të krijuara përpara hyrjes së saj në fuqi, pra përpara momentit të botimit në Fletoren Zyrtare nr. 180, dhjetor 2011 (datë 05.01.2012).

· Për këtë shkak, Rregullorja nr. 53, datë 25.06.2009, “Për trajtimin e dëmeve që mbulohen nga kontrata e sigurimit të detyrueshëm në sektorin e transportit”, duhet të merret me rezervë në zbatimin e saj në këtë rast dëmshpërblimi.

· Rregullorja është akt nënligjor, por në zbatimin e saj lindin dyshime lidhur me mënyrën e interpretimit dhe zbatimit të saj në llogaritjen e vlerës së dëmshpërblimit. Në rastin konkret, ndërhyrësi kryesor ka pranuar se shtetasi Ylber Sofiu është konsideruar i papunë dhe, në bazë të kësaj, janë përdorur vlera minimale të të ardhurave personale në momentin e ndodhjes së aksidentit, në zbatim të Rregullores nr. 53, datë 25.06.2009.

· Ky vlerësim është i gabuar, pasi provohet se i ndjeri Ylber Sofiu, përpara aksidentit fatal, dispononte një aktivitet tregtar (bar-kafe) me NIPT 102819804H, në lagjen nr. 5 të qytetit të Kavajës. Për rrjedhojë, nuk mund të konsiderohet i papunë një shtetas që disponon dhe ushtron aktivitet tregtar.

· Me shkresën e Drejtorisë së Taksave dhe Tarifave Vendore Kavajë rezulton se ky aktivitet ka pasur të ardhura vjetore në vlerën 2.000.000 – 3.000.000 lekë të reja.

· Pala e paditur ka pretenduar se i ndjeri nuk mund të kualifikohet si person që ushtron aktivitet tregtar, pasi nuk ka provuar deklarimin e të ardhurave neto për tre vitet e fundit 2007–2010, të konfirmuara nga organet tatimore dhe sigurimet shoqërore, në referencë të nenit 13/2 të Rregullores. Ky konkluzion është i paaplikueshëm për dy arsye:Së pari, rezulton nga ekstrakti në QKR se subjekti me NIPT L02819804H ka qenë aktiv deri në momentin e aksidentit dhe vijon të figurojë aktiv. Së dyti, aktiviteti tregtar është hapur dhe regjistruar në vitin 2010, çka objektivisht nuk përmbush kushtin e ekzistencës së të ardhurave neto mesatare për tre vitet e fundit (2007–2010).

· Gjithashtu, sipas legjislacionit tatimor, subjektet e biznesit të vogël kanë detyrim të deklarojnë të ardhurat në përputhje me procedurat tatimore, sipas nenit 64 të ligjit nr. 9920, datë 19.05.2008 “Për procedurat tatimore në Republikën e Shqipërisë”. Në këto kushte, për periudhën deri në momentin e aksidentit, nuk plotësohet kushti trevjeçar për grumbullimin e të ardhurave të deklaruara të subjektit tatimpagues.

· Për këtë arsye, konstatohet një vakum në interpretimin dhe zbatimin e Rregullores nr. 53, datë 25.06.2009 “Për trajtimin e dëmeve që mbulohen nga kontrata e sigurimit të detyrueshëm në sektorin e transportit”, sa i përket përcaktimit të statusit të viktimës si person i papunë ose si person që ushtron aktivitet tregtar, me qëllim përcaktimin e saktë të të ardhurave personale.

· Ky element është thelbësor në formulën e përllogaritjes së dëmshpërblimit. Në thelb, ekziston një konflikt midis qëndrimit të palës paditëse, e cila nuk pranon që i ndjeri Ylber Sofiu të konsiderohet i papunë, pasi ai ushtronte aktivitet tregtar deri në momentin e aksidentit fatal, dhe qëndrimit të shoqërisë së sigurimit INSIG, e cila bazuar në një interpretim të gabuar të dispozitave të Rregullores, e trajton atë si person pa të ardhura.

· Në lidhje me të ardhurat e të ndjerit Ylber Sofiu, rezulton se kemi të bëjmë edhe me një vlerësim të gabuar, pasi Rregullorja nr. 53, datë 25.06.2009, nuk parashikon rastin kur viktima disponon një aktivitet tregtar, por nuk plotëson kushtin e afatit trevjeçar të ushtrimit të aktivitetit për përcaktimin e të ardhurave neto mesatare.

· Rregullorja nuk parashikon as rastin e ndërthurjes apo kombinimit të statusit “i papunë” me atë “disponues i aktivitetit tregtar”, për qëllim të përllogaritjes së të ardhurave personale të viktimës.

· Për llogaritjen e të ardhurave të të ndjerit Ylber Sofiu është pranuar që ato të përllogariten në vlerën e pagës mesatare sipas INSTAT. Ky referim bazohet në nevojën për të plotësuar vakumin rregullues që ekziston në Rregulloren nr. 53, datë 25.06.2009.

· Referimi tek vlera e pagës mesatare sipas INSTAT nuk bie ndesh me ligjin nr. 10076, datë 12.02.2009. Objektivisht, një person që disponon aktivitet tregtar nuk mund të ketë të ardhura në nivelin e pagës minimale në shkallë vendi.

· Vlera e dëmshpërblimit që rezulton nga ky referim, në kushtet e vakumit rregullator, nuk është maksimaliste, por sa më afër realitetit ekonomik.

· Përllogaritja është bërë në frymën dhe në bazë të formulës së parashikuar nga rregullorja, duke aplikuar si të ardhur personale vlerën e pagës mesatare të INSTAT.

· Vlera e dëmshpërblimit e përllogaritur sipas variantit të aplikimit të pagës mesatare të INSTAT rezulton më e ulët sesa vlera e dëmshpërblimit e llogaritur vetëm mbi bazën e ligjit nr. 10076, datë 12.02.2009 (pra duke përjashtuar rregulloren si akt nënligjor në fuqi).

· Në bazë të nenit 1/2 të Kodit të Procedurës Civile, gjykata nuk mund të refuzojë shqyrtimin e çështjes me arsyetimin se ligji mungon, është i paplotë, ka kundërshti apo është i paqartë. Gjithashtu, gjykata zgjidh mosmarrëveshjen në përputhje me dispozitat ligjore dhe normat e tjera në fuqi, që janë të detyrueshme për zbatim, duke bërë cilësimin e saktë të fakteve dhe veprimeve, pa u lidhur me përcaktimet që mund të propozojnë palët.

· Në dritën e këtyre parimeve, vlerësojmë se vendimi gjyqësor përfundimtar në gjykimin në shkallë të parë ka qenë i drejtë dhe objektiv, si produkt i dy funksioneve të gjykatës në procesin civil.

· Për rastin e të ndjerit Ylber Sofiu, për përcaktimin e të ardhurave dhe dëmshpërblimit, edhe aktet e paraqitura në dosje përllogarisin dëmin sipas ligjit nr. 10076, datë 12.02.2009, por pa realizuar një analizë të plotë ligjore, duke pranuar variantin e dytë të përllogaritjes si të saktë, me arsyetimin se i ndjeri Ylber Sofiu në momentin e aksidentit është konsideruar i papunë, kur në fakt ai dispononte aktivitet tregtar. Për rrjedhojë, të ardhurat personale të tij janë llogaritur në vlerën e pagës minimale/mesatare, ç’ka përbën një vlerësim të padrejtë.

· Gjykata e Apelit Tiranë, në kundërshtim me ligjin, ka vendosur se pala e paditur nuk ka detyrim për të dëmshpërblyer paditësin dhe personin e tretë për një vlerë prej 3.149.786 lekësh.

· Nga aktet e Gjykatës së Apelit rezulton se paditësi, me Deklaratën Noteriale nr. 1902 Rep., nr. 1059 Kol., datë 03.01.2014, ka pranuar si vlerë dëmshpërblimi shumën prej 3.149.786 lekësh dhe çdo pretendim tjetër përtej kësaj vlere konsiderohet i papranueshëm.

· Nga arsyetimi i Gjykatës së Apelit kuptohet se vlera e dëmshpërblimit e paguar përbën detyrim të shuar për palën e paditur. Gjithashtu, rezulton se shuma e paguar nga shoqëria e sigurimit nuk përbën detyrim të plotë dhe të drejtë dëmshpërblimi, ndërsa pjesa tjetër e vlerës konsiderohet e falur në bazë të Deklaratës Noteriale nr. 1902 Rep., nr. 1059 Kol., datë 03.01.2014.

· Pala paditëse, me tërheqjen e vlerës së dëmit të llogaritur sipas palës së paditur, nuk ka shuar detyrimin në kuptim të nenit 511 të Kodit Civil me anë të “faljes”, pasi prova shkresore e referuar nga Gjykata e Apelit është një “Deklaratë Noteriale” për pranimin e vlerës së dëmshpërblimit dhe jo një deklaratë për shuarje të detyrimit.

· Sipas nenit 511 të Kodit Civil, shuarja e detyrimit me anë të faljes duhet të shprehet qartë dhe në mënyrë të pakushtëzuar, të kryhet dhe të nënshkruhet nga kreditori personalisht ose nga një përfaqësues i pajisur me prokurë të posaçme, ku të jetë shprehur qartë tagri për faljen e detyrimit.

· Nga interpretimi i kësaj dispozite rezulton se kreditori duhet të jetë në dijeni të plotë të vlerës së detyrimit që fal, dhe nuk mund të konsiderohen shuarje detyrimi deklaratat apo premtimet, që nuk shprehin qartë vullnetin për falje të detyrimit, si p.sh. heqja dorë nga pretendimet gjyqësore për përfitimin e vlerës së plotë të dëmshpërblimit.

· Shoqëria “INSIG” sh.a. ka pretenduar se palës së paditur i takon të paguajë vetëm shumën 3.149.786 lekë, ndërsa diferenca e dëmshpërblimit nuk është akorduar, duke mos përfshirë vlerën reale të dëmit të të ndjerit Ylber Sofiu. Në këto kushte, nuk mund të konsiderohet e shuar detyrimi monetar përtej vlerës 3.149.786 lekë.

· Në referencë të neneve 422 dhe 455 të Kodit Civil, debitori duhet të përmbushë detyrimin e tij sipas përmbajtjes së tij. Nëse debitori nuk e përmbush detyrimin plotësisht, kreditori nuk e humbet të drejtën për kërkimin e pjesës së papërmbushur, pasi kjo përbën mospërmbushje të pjesshme.

· Ky qëndrim gjen mbështetje në nenet 479 e vijues të Kodit Civil, ku parashikohet përgjegjësia civile e debitorit për mospërmbushjen e detyrimit. Çdo marrëveshje që përjashton ose kufizon përgjegjësinë për dëmin e shkaktuar me faj është e pavlefshme, pasi Kodi Civil parashikon shprehimisht se marrëveshjet që përjashtojnë ose kufizojnë përgjegjësinë për dëmin janë të pavlefshme.

· Zgjidhja jashtëgjyqësore e pretendimeve të subjekteve që përfitojnë nga ligji në fuqi përbën një formë alternative të zgjidhjes së mosmarrëveshjeve, por nuk është detyrim që duhet të shterohet përpara paraqitjes së padisë në gjykatë, përveç rasteve kur ligji e parashikon shprehimisht.

· Pretendimi ligjor i ngritur nga pala e paditur, i materializuar në pikën 4.1 të vendimit gjyqësor, duke iu referuar nenit 70/4 të ligjit nr. 52/2014, është i pabazuar, pasi ky ligj nuk ka qenë në fuqi as në kohën e ndodhjes së aksidentit dhe as në kohën e redaktimit të Deklaratës Noteriale nr. 1902 Rep., nr. 1059 Kol., datë 03.01.2014.

· Në këto kushte, për sa më sipër u parashtrua, i drejtohemi Gjykatës së Lartë me kërkesën për prishjen e vendimit nr. 660, datë 17.03.2017 të Gjykatës së Apelit Tiranë dhe lënien në fuqi të vendimit nr. 9904, datë 17.02.2015 të Gjykatës së Rrethit Gjyqësor Tiranë.

II. Vlerësimi i Kolegjit Civil të Gjykatës së Lartë

12. Kolegji Civil i Gjykatës së Lartë (në vijim Kolegji) referuar akteve dhe provave që janë administruar në dosjen gjyqësore dhe të cilat i janë nënshtruar hetimit gjyqësor, por pa i hyrë analizës dhe vlerësimit të tyre, vlerëson se rekursi i paraqitur nga pala paditëse Gëzim Sofiu dhe ndërhyrësja kryesore Rrahime Sofiu përmban shkaqe nga ato të parashikuara nga neni 472 i Kodit të Procedurës Civile që e bëjnë të cënueshëm vendimin e apelit.

13. Paraprakisht vlen të evidentohet fakti i ndryshimeve ligjore që ka pësuar Kodi i Procedurës Civile me ligjin nr. 44/2021, botuar në fletoren zyrtare në datën 14 Maj 2021 dhe që kanë hyrë në fuqi në datën 29 Maj 2021. Në nenin 32 të ligjit nr. 44/2021, mbi dispozitat tranzitore parashikohet se: “... 2.Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre.” Në rastin e rekurseve të cilat janë depozituar dhe regjistruar përpara datës së hyrjes në fuqi të këtyre ndryshimeve, në funksion edhe të garantimit të të drejtave të palëve ndërgjyqëse, për efektet e pranueshmërisë së rekursit mbahet parasysh ligji i kohës së regjistrimit të tyre.  

          14. Në referim të ligjit të sipërcituar rezulton të ketë ndryshuar edhe mënyra e operimit të Kolegjit Civil, në atë kuptim që parimisht shqyrtimi i rekursit kryhet mbi bazë dokumentash nga trupi gjykues në dhomë këshillimi, pasi më herët relatori i çështjes ka vendosur datën dhe orën e gjykimit të saj. Referuar nenit 32 të ligjit nr. 44/2021, pavarësisht kohës së regjistrimit të rekursit, Kolegji, ndër të tjera, sa i takon formimit të trupit gjykues, procedurës së gjykimit si dhe mënyrës sesi disponon me vendimmarrjen e saj, i referohet dispozitave që janë aktualisht në fuqi.

15. Kolegji konstaton se, mbi rekursin e palës paditëse dhe ndërhyrëses kryesore është regjistruar çështja në Gjykatën e Lartë në datën 26.05.2017. Ndryshimet e Kodit të Procedurës Civile (referuar në vijim me akronimin “KPC”) të miratuara me ligjin nr. 38/2017, kanë hyrë në fuqi në datën 5 Nëntor 2017, 6 muaj pas botimit në Fletoren Zyrtare nr. 98, viti 2017 dhe ato të miratuara me ligjin nr. 44/2021, kanë hyrë në fuqi në datën 29.5.2021. Në rastin konkret, duke qenë se rekursi është depozituar para hyrjes në fuqi të ndryshimeve të Kodit, atëherë do të shqyrtohen duke iu nënshtruar dispozitave ligjore në fuqi në kohën e paraqitjes.
Neni 472 i KPC-së, para ndryshimeve të bëra me ligjin nr.38/2017, parashikon se, “1. Vendimet e shpallura nga gjykata e apelit dhe ato të gjykatës së shkallës së parë, në rastet që përcaktohen nga ky Kod, mund të ankimohen me rekurs në Gjykatën e Lartë vetëm kur: a) nuk është respektuar ose është zbatuar keq ligji; b) ka shkelje të rënda të normave procedurale (neni 467 i këtij Kodi)”. Gjithashtu, neni 473/a i KPC-së parashikon se, “Gjykata e Lartë shqyrton rekursin brenda kufijve të tij, përveç kur ligji parashikon ndryshe”.
16.Në kuptim të nenit 472 të Kodit të Procedurës Civile, kushtet dhe kriteret e pranueshmërisë së rekursit, si një mjet i zakonshëm i ankimit, përfshijnë së pari, respektimin e disa kërkesave formalo-ligjore të lidhura me subjektin që i drejtohet Gjykatës së Lartë, ndër të cilat, respektimin e afatit ligjor 30 ditor mbi depozitimin e rekursit, nënshkrimi i rekursit, dokumentet që domosdoshmërish duhet t’i bashkëlidhen rekursit etj.; së dyti, kontrollin dhe verifikimin nga ana e Kolegjit të shkaqeve të prezantuara në rekurs, të cilat nënkuptojnë respektimin nga e gjykatave të normave procedurale të cilat eventualisht mund të çojnë në pavlefshmërinë e vendimit gjyqësor apo të të gjithë procedurës së gjykimit, respektimi i parimeve kushtetuese për një proces të rregullt ligjor etj.
    
17. Lidhur me kërkesat formalo-ligjore të pranueshmërisë së rekursit, konstatohet se nga pikëpamja formale rekursi i paraqitur nga pala paditëse dhe ndërhyrësja kryesore, ka respektuar kërkesat ligjore procedurale të lidhura me afatin prej 30 ditësh dhe nënshkrimin e aktit. 


          18. Lidhur me bazueshmërinë e shkaqeve të rekursit, nga shqyrtimi i çështjes rezulton se pala paditëse i është drejtuar Gjykatës së Rrethit Gjyqësor Tiranë, duke kërkuar shpërblimin e dëmit jashtëkontraktor pasuror dhe jo pasuror (biologjik, moral, ekzistencial), të shkaktuar nga ngjarja aksidentale rrugore e datës 15.08.2010, ku ka humbur jetën djali i paditësve, i ndjeri Ylber Sofiu.



19.Mbi analizën ligjore të institutit të shkaktimit të dëmit, neni 608/1 i Kodit Civil përcakton shprehimisht se: “Personi që, në mënyrë të paligjshme dhe me faj, i shkakton tjetrit një dëm në personin ose në pasurinë e tij, detyrohet të shpërblejë dëmin e shkaktuar”. Kjo dispozitë parashikon faktin juridik njerëzor të sjelljes së paligjshme dhe me faj të një personi që i shkakton dëm një personi tjetër. Nëse vërtetohet fakti i paligjshëm dhe lidhja shkakësore e tij me dëmin, lind e drejta subjektive e personit të dëmtuar për të kërkuar dëmshpërblim dhe detyrimi i personit përgjegjës për ta shlyer atë. Në interpretim të kësaj dispozite, me shkaktim të dëmit “në personin ose në pasurinë” e të dëmtuarit, kuptohet jo vetëm lidhja ndërmjet tij dhe dëmit, por edhe dallimi ndërmjet cenimeve të natyrës pasurore dhe atyre jopasurore në të drejta dhe interesa të ligjshme të të dëmtuarit.







   20.Në analizë të akteve të dosjes gjyqësore dhe vendimmarrjeve të gjykatave në rastin konkret, Kolegji  vlerëson se çështjet e shtruar për diskutim, që përbën edhe shkakun kryesor të rekursit të paraqitur nga pala paditëse, lidhet me: i) identifikimin e kuadrit ligjor të zbatueshëm për përllogaritjen e masës së dëmshpërblimit lidhur me dëmin e shkaktuar nga ngjarja aksidentale, duke vlerësuar momentin e lindjes së mosmarrëveshjes në raport me momentin e hyrjes në fuqi të Rregullores nr.53, datë 25.6.2009, efektet juridike të këtij akti nënligjor normativ  dhe ii) vlefshmërinë juridike të Deklaratës Noteriale nr. 1902 Rep., nr. 1059 Kol., datë 03.01.2014 në raport me shuarjen e detyrimit.
21.Gjykata e Apelit Tiranë, ka konkluduar se vendimi i Gjykatës së Rrethit Gjyqësor Tiranë, mbi pranimin e pjesshëm të padisë, duke përllogaritur dëmin mbi bazën e ligjit nr.10076 date 12.02.2009 “Për sigurimin e detyrueshëm në sektorin e transportit” dhe vendimit unifikues të Kolegjeve të Bashkuara të Gjykatës së Lartë, është i gabuar, pasi aksidenti ka ndodhur më datë 23.09.2010, pra pas hyrjes në fuqi të ligjit nr. 10076, datë 12.02.2009, “Për sigurimin e detyrueshëm në sektorin e transportit” dhe në momentin e aksidentit, në faqen zyrtare të Autoritetit të Mbikëqyrjes Financiare (AMF) ishte publikuar edhe Rregullorja nr.53, datë 25.06.2009, “Për trajtimin e dëmeve në fushën e sigurimeve” dhe, në këto kushte, referuar nenit 117 të Kushtetutës së Republikës së Shqipërisë, edhe kjo rregullore ka qenë në fuqi në momentin e aksidentit, dhe për këtë shkak llogaritja e dëmit duhej bërë mbi këto norma ligjore. Gjithashtu Gjykata e Apelit ka konkluduar se detyrimi është shuar edhe për shkak të faljes për shkak të pranimit të shumës së dëmshpërblimit me deklaratën noteriale.


22. Në rekursin e tij pala paditëse ngre shkaqe ligjore në kuptim të nenit 472 të KPC si mbi fuqinë ligjore të rregullores nr.53 për llogaritjen e dëmshpërblimit, faktin nëse kjo rregullore kishte parashikime të qarta lidhur me pagën referente nëse personi figuronte i rregjistruar me bisnes privat por nuk kishte derdhur ende tatimet përkatëse ose sigurimet shoqërore për llogari të tij, si dhe faktin nëse përgjegjsia e palës së paditur për shlyerjen e plotë të vlerës së dëmshpërblimit ishte shuar apo jo nëpërmjet pranimit të shumës së ofruar nga pala e paditur me deklaratën noteriale të paditësave. Kolegji konstaton se gjykata e Apelit megjithëse ka analizuar fuqinë detyruese për zbatim të rregullores nuk ka bërë asnjë analizë juridike lidhur me parashikimet e kësaj rregullore lidhur me pagën e aplikueshme për efekte të llogaritjes së dëmshpërblimit në rastet e personave të vetpunësuar dhe të licensuar për aktivitet privat, duke mos i dhënë kështu përgjigje njërit nga komponetët e llogaritjes së dëmit, që ishte marr në konsideratë nga gjykata e shkallës së parë për llogaritjen e vlerës së dëmshpërblimit. 

   23. Lidhur me pretendimet e ngritura në rekurs për aktet ligjore e nënligjore të zbatueshme, Kolegji vlerëson të drejtë vendimin e gjykatës së Apelit se në rastin e sigurimit gjejnë zbatim ligji nr.10076/2009 dhe rregullorja nr.53/2009. Ligji nr.10076, datë 12.2.2009 “Për sigurimin e detyrueshëm në sektorin e transportit”, vendosi rregulla të përgjithshme për çdo subjekt sigurimi dhe standarde të njëjta në trajtimin dhe vlerësimin e pagesave të dëmeve në territorin e Republikës së Shqipërisë. Ky ligj në të njëjtën kohë shfuqizoi ligjin nr. 7641, datë 01.12.1992 dhe aktet nënligjore të dala në zbatim të këtij të fundit. Nga ana tjetër, Rregullorja nr.53, datë 25.6.2009, “Për trajtimin e dëmeve që mbulohen nga kontrata e sigurimit të detyrueshëm në sektorin e transportit”, përbën një akt normativ nënligjor, të dalë në bazë dhe për zbatim të ligjit nr.10076, datë 12.2.2009. Rregullorja ka përcaktuar ndër të tjera edhe kriteret tabelore ligjore ku duhet të mbështeten gjykatat për përcaktimin e vlerës së dëmshpërblimit.

  24.Ligji nr.10076, datë 12.2.2009, në nenin 13 të tij ka autorizuar Autoritetin e Mbikëqyrjes Financiare, si organin kompetent për të nxjerrë një akt nënligjor në bazë dhe për zbatim të ligjit, si dhe çështjet që do të rregullojë akti dhe parimet në bazë të të cilit ai do të nxirret. Në këtë kuadër, Rregullorja nr.53, datë 25.6.2009, “Për trajtimin e dëmeve që mbulohen nga kontrata e sigurimit të detyrueshëm në sektorin e transportit”, për sa kohë ka dalë në bazë dhe në zbatim të ligjit nr.10076/2009 (akt nënligjor) është i detyrueshëm për zbatim. Ligji është botuar në Fletoren Zyrtare nr.20, datë 4.3.2009 dhe ka hyrë në fuqi në datën 19.3.2009. Ndërkohë, Rregullorja “Për trajtimin e dëmeve që mbulohen nga kontrata e sigurimit të detyrueshëm në sektorin e transportit”, është miratuar me vendimin e Autoritetit të Mbikëqyrjes Financiare nr. 53, datë 25.6.2009, në mbështetje të nenit 13 të ligjit nr.10076/2009. Ky akt normativ nënligjor është botuar në Fletoren Zyrtare nr.180, datë 25.1.2012 (datë në të cilën Fletorja Zyrtare ka dalë nga shtypi) dhe ka hyrë në fuqi, në datën 26.1.2012.


 25. Në nenin 51, pika 3 të Rregullores, nën titullin “Dispozitat kalimtare dhe të fundit”, parashikohet se: “Kjo rregullore hyn në fuqi në datën e botimi të saj në faqen elektronike zyrtare të Autoritetit”. Lidhur me momentin e “hyrjes në fuqi të aktit normativ”, Kolegji Civil i Gjykatës së Lartë ka mbajtur qëndrimin se, do të kuptohet ai moment kur ka lindur detyrimi për njohjen dhe respektimin e përmbajtjes së aktit normativ (normës abstrakte) nga ana personave fizikë ose juridikë të cilëve i drejtohet. Ndërsa me “shtrirjen e efekteve juridike të aktit normativ”, do të kuptohet momenti i prodhimit të pasojave juridike nga përmbajtja e këtij akti normativ. Hyrja në fuqi e aktit normativ, jo domosdoshmërisht mund të përkojë në kohë me shtrirjen e efekteve juridike të aktit normativ (shih vendimin nr.472, datë 19.7.2023 dhe nr.521, datë 7.12.2022 të Kolegjit Civil të Gjykatës së Lartë).

26. Për shtrirjen e efekteve të saj, Rregullorja nr.53, datë 25.6.2009 në nenin 51, pika 1, sanksionon se: “1. Dosjet e dëmeve, ngjarja e sigurimit e të cilave ka ndodhur pas hyrjes në fuqi të ligjit nr.10 076, datë 12.2.2009 dhe janë në proces trajtimi nga shoqëria e sigurimit dhe Byroja Shqiptare e Sigurimit, në datën e hyrjes në fuqi të kësaj rregulloreje, trajtohen sipas parashikimeve të kësaj rregulloreje. 2. Tabela nr.1 “Koeficientet e llogaritjes së shumës së kapitalizuar” dhe tabela nr.2 “Shkalla e humbjes së aftësisë për punë”, janë pjesë përbërëse e kësaj rregulloreje. 3. Kjo rregullore hyn në fuqi në datën e botimit të saj në faqen elektronike zyrtare të Autoritetit”.  Qëllimi i efektit prapaveprues të rregullores ka qenë të shtrijë efektet zbatuese dhe disiplinuese të kritereve të vlerësimit dhe përcaktimit të dëmshpërblimit, për ato ngjarje sigurimi të cilat kanë ndodhur pas hyrjes në fuqi të ligjit nr.10076, pavarësisht momentit të hyrjes në fuqi të vetë rregullores. 

  27. Në çështjen konkrete, ngjarja aksidentale nga e cila ka humbur jetën i ndjeri Ylber Sofiu  ka ndodhur në datën 15.08.2010. Në këtë kohë kishte hyrë në fuqi ligji nr.10076/2009. Në drejtim të faktit nëse rregullorja nr. 53/2009 gjen zbatim edhe në rastin konkret mbahet në vëmendje momenti i regjistrimit të kërkesëpadisë në gjykatë sepse ky konsiderohet momenti kur ka lindur mosmarrëveshja juridiko-civile ndërmjet palëve. Padia është regjistruar në datën 01.12.2014 pranë Gjykatës së Rrethit Gjyqësor Tiranë, kohë në të cilën Rregullorja nr. 53/2009, ishte botuar në fletoren zyrtare dhe kishte hyrë në fuqi (botuar në datën 25.1.2012 dhe hyrë në fuqi në datën 26.1.2012). Për pasojë Kolegji vlerëson  se Rregullorja nr.53, e vitit 2009, gjen zbatim edhe në rastin konkret sikundër me të drejtë është interpretuar në vendimmarrjen e Gjykatës së Apelit Tiranë. 

   28.Për sa i përket pretendimeve në rekurs për vlerën e dëmit  lidhur me vlerën e dëmit dhe dakordësinë në deklaratën noteriale për tërheqjen e shumës si shkak për shuarjen e detyrimit sipas nenit 511 të Kodit  Civil, Kolegji vlerëson se vendimi i Gjykatës së Apelit është i cënueshëm pasi është rezultat i interpertimit të gabuar të ligjit dhe të një hetimi gjyqsor të paplotë. 
          27. Për sa i takon vlerës së demit, Kolegji vlerëson se analiza e gjykatës  bazohet në figurat e dëmit  të pretenduar nga paditësat  sipas objektit të padisë, konkretisht dëmi pasuror dhe ai jopasuror në formën e dëmit bilogjik, moral e ekzistencial. Në rastin në gjykim pasojë e aksidentit të ndodhur ka qenë  humbja e jetës së shtetasit Ylber Sofiu, i cili ka  qenë  djali i  paditësve. Lidhur me dëmin jopasuror të pësuar nga paditësit, në këtë rast bazuar dhe në parashikimin e bërë nga neni 28 i rregullores me nr.53 datë 25.06.2009 eksperti ka llogaritur ekzistencën e tij në formën e dëmit biologjik, moral e ekzistencial dhe dëmin pasuror duke u bazuar në pagën minimale bruto në shkallë vendi, duke qenë se i ndjeri është konsideruar i papunë. Gjykata e Apelit ka referuar se palët kanë tërhequr shumën e dëmshpërblimit të llogaritur nga eksperti i marrë në gjykim sipas rregullores duke referuar aktin e ekspertimit në faqën 101, por pa i analizuar rezultatet e këtij akti. Kështu sipas referencës së bërë nga Gjykata e Apelit, në aktin e ekspertimit lidhur me dëmin biologjik, eksperti është shprehur se: “duke marrë parasysh se në këtë aksident janë dëmtuar 6 persona si pasojë e rënies së aksidentit, atëherë kemi këto vlera të dëmit jopasuror: a) dëmi jopasuror 0.283 x 2.000.000 lekë = 566.000 lekë. Vlera totale e dëmit për të ndjerën Lindita Kabashi është 3.199.786 lekë”. Pra referuar kësaj llogaritje del se pranohet dëmtimi për 6 persona në aksident rrethanë kjo që normalisht mund të sillte ulje të masës së dëmshpërblimit propozionalisht për secilin të dëmtuar sipas nenit 26 të ligjit nr.10076/2009, si dhe përmendet si person i dëmtuar shtetasja Lindita Kabashi, ndërkohë që në rastin në shqyrtim ka humbur jetën shtetasi Ylber Sofiu. Ndodhur përballë faktit se Gjykata e Apelit nuk e ka pasqyruar dhe as e ka analizuar në vendim rezultatin e aktit të ekspertimit, ndërkohë që ky i fundit nuk kuptohet qartësisht nëse ka të bëjë me rastin e sigurimit ose është një përllogaritje e gabuar, kolegji vlerëson se vendimi i gjykatës së Apelit është rezultat i një hetimi gjyqsor jo të plotë, pasi nuk është vlerësuar një provë determinante për zgjidhjen e mosmarrëveshjes objekt gjykimi dhe as mund të identifikohet nëse paditësit e kanë tërhequr apo jo saktësisht atë shumë, që duhet të përfitonin sipas rregullores nr.53/2009.
        27. Për sa i përket pretendimeve të ngritura në rekurs lidhur me të ardhurat personale si një nga kriteret e llogaritjes së dëmit shëndetsor me pasojë vdekjes sipas nenit 12 të rregullores, në nenin 13 të rregullores parashikohet se; Si të ardhura personale do të konsiderohen: Në rast se i ndjeri ka qenë në marrëdhënie punë do të merret mesatarja e të ardhurave neto të tre viteve të fundit para ditës së aksidentit, të lëshuara nga punëdhënësi dhe të konfirmuara nga organet e sigurimeve shoqërore ose tatim taksa. Në rast se i ndjeri ka qenë pronar aktiviteti privat – do të merret deklarimi i të ardhurave neto të konfirmuara nga organet e Tatim Taksave/Sigurime Shoqërore, e llogaritur si mesatare për tre vitet më të fundit të punës. Në rast se i ndjeri nuk ka qenë në marrëdhënie punë – do të konsiderohet vlera bruto e pagës minimale zyrtare në momentin e ndodhjes së aksidentit. Në rastin në shqyrtim objekt diskutimi është fakti se cila do të jetë e ardhura personale bazë e llogaritjes për një person i cili ka qënë i vetpunësuar por që këto të ardhura neto nuk mund të konfirmohen nga organet e tatim taksave/sigurimet shoqërore dhe nëse kjo situatë mund të barazohet për efekt llogaritje me atë të personit të papunë. 

28.Kolegji vlerëson se normalisht një person i vetpunësuar në sektorin privat nuk mund të barazohet në llogaritje të të ardhurave personale me një person të papunë, pasi vetë rregullorja si akt i zbatueshëm ka bërë disferencë në mënyrën e trajtimit të këtyre subjekteve. Të ardhurat nga punësimi kanë një trajtim të ndryshëm në raport me llogaritjen e të ardhurave për personat e papunë në drejtim të; a-bazës llogaritëve që i referohet mesatares së të ardhurave neto të tre viteve të fundit, ndërsa për të papunët merret për bazë vlera bruto e pagës minimale në momentin e aksidentit, pra jo për tre vjet, dhe b-dokumentacionit provues të këtyre të ardhurave që për të vetpunësuarit është deklarimi i të ardhurave nga i vetpunësuari në organet tatimore/sigurimeve shoqërore, ndërsa për të papunët është ajo paga bruto e njohur zyrtarisht në shkallë vendi.  Parashikimi i një dokumentacioni bazë konfirmues është i rëndësishëm për të krijuar dhe ruajtur të njëjtën siguri juridike të trajtimit të të gjitha rasteve të ngjashme të punësimit ose vetpunësimit nga njëra anë dhe nga ana tjetër për respektimin e parimit të ligjshmërisë, pasi nuk mund të ligjërohet një veprimtari tregtare e parregullt ose në shmangie të përmbushjes së detyrimeve tatimore. 
29.  Megjithatë mungesa e këtij dokumentacioni zyrtar të deklaruar dhe konfirmuar nga viktima si i vetpunësuar pranë organeve tatimore nuk mund të coj në cdo rast apriori në llogaritjen e të ardhurave personale si për personat e papunë. Në këtë rast gjykatat duhet të mbajnë në konsideratë parashikimet ligjore të ligjit tatimor dhe atë të sigurimeve shoqërore lidhur me detyrimin për deklarim, afatin e deklarimit, llogaritjen e detyrimit tatimore në mungesë të këtyre deklarimeve të tatimpaguesve, kohën kur ka ndodhur rasti i sigurimit në raport me kohën e fillimit të aktivitetit etj. Mënyra e deklarimit të ardhurave e llogaritjes së detyrimeve tatimore mbi këto të ardhura rregullohet nga nenet 64-71 e vijues të ligjit nr.9920/2008. Përderisa organet tatimore kanë të drejtë të bëjnë një vlerësim tatimor të detyrimit tatimor edhe  kur tatim paguesi nuk ka dorëzuar deklaratë të të ardhurave, atëherë jemi para një të ardhure personale të përcaktueshme dhe përcaktimi bëhet po nga i njëjti institucion që në kuptim të nenit 13 të rregullores nr.53/2009 ka si detyrë të konfirmojë të ardhurat e deklaruara zyrtarisht. Për rrjedhojë nëse një subjekt i vetpunësuar ka vdekur si rezultat i një aksidenti pa mundur të bëjë deklarimet tatimore përkatëse atëherë si bazë llogaritje të të ardhurave për periudhën e vetpunësimit duhet të merren ato të ardhura të përcaktueshme nga organet tatimore si bazë e llogaritjes prej tyre të detyrimeve tatimore kur tatimpaguesi nuk ka dorëzuar deklaratën tatimore në afat dhe në mënyrën e duhur. Ky rregull mund të gjej zbatim për aq sa nuk është parashikuar ndryshe edhe në rastet kur rasti i sigurimit ka ndodhur para se të përfundojë afati i deklarimit. 
30. Në konsideratë sa mësipër, gjatë shqyrtimit të padive për shpërblimin e dëmeve të pësuara nga personat e vetpunësuar si subjekte tregtar gjykatat duhet të hetojnë dhe të përcaktojë të ardhurat personale në radhë të parë mbi bazën e deklarimeve zyrtare të kryera prej tyre në organet tatimore dhe në mungesë të tyre të kërkojnë të dhëna zyrtare nga organet tatimore se sa mund të ishte vlera e këtyre të ardhurave, e përcaktueshme si bazë e llogaritjes prej tyre të detyrimeve tatimore nëse subjekti tatimor nuk ka dorëzuar deklaratën sipas  rregullave ligjore.
31. Duke qënë se gjykata e Apelit nuk ka mbajtur në konsideratë parashikimet e ligjit të posacëm nr.9920/2008 lidhur me mënyrën e përcaktimit të të ardhurave personale për personat e vetpunësuar dhe as ka marr mendimin e organeve tatimore mbi mënyrën e llogaritjes ligjore të të ardhurave si bazë reference për subjektin tatimpagues jodeklarues, kolegji vlerëson se vendimi i gjykatës së Apelit duhet të prishet e në rigjykim gjykata e Apelit të përmbushë detyrat e sipërcituara për efekt të llogaritjes së saktë të të ardhurave personale e për rrjedhojë të dëmit të pësuar. Gjithashtu në rigjykim gjykata e Apelit duhet të bëjë një interpretim të ndërthyrur të rregullave të zbatueshme për të ardhurat personale në varësi të faktit nëse personi ka qënë apo jo i vetpunësuar për të gjithë periudhën 3 vjecare sikurse kërkon rregullorja nr.53/2009, si bazë e llogaritjes së mesatares së të ardhurave personale në kuptim të nenit 13 të rregullores. Duke qënë se rregullorja nuk ka asnjë bazë reference në këtë pjesë dhe duhet të ruhet i njëjti standart llogaritje për të ardhurat mesatare për të gjithë personat që janë të punësuar ose të vetpunësuar në momentin e aksidentit, gjykatat duhet të mbajnë  në konsideratë për aq sa janë të zbatueshme rregullat analoge të llogaritjes së të ardhurave për periudhën e papunësisë dhe atë të punësimit për gjithë periudhën 3 vjecare, duke nxjerr mesataren e të ardhurave të zbatueshme për efekte llogaritje të dëmshpërblimeve përkatëse. 
  32.Individualizimi dhe llogaritja e dëmit si më sipër ka rëndësi thelbësore për procesin, pasi nëse paditësit nuk e kanë marë të plotë vlerën e dëmshpërblimit sipas ligjit dhe Rregullores nr.53/2009 ata legjitimohen të kërkojnë diferencën që iu takon dhe se “deklarata noteriale nr. 1902/1059, datë 03.01.2014, për dakordësinë dhe pranimin e dëmshpërblimit’’, ndryshe nga sa arsyeton Gjykata e  Apelit nuk e shuan detyrimin e palës së paditur.



33.Në rastin konkret, Gjykata e Apelit nuk ka bërë një interpretim të drejtë të kritereve ligjore të shuarjes së detyrimit  duke iu referuar “Deklaratës Noteriale nr. 1902/1059, datë 03.01.2014, për dakordësinë dhe pranimin e dëmshpërblimit. Kjo deklaratë nuk përbën një akt falje të detyrimit të mbetur pasi është një akt i pavlefshëm, që nuk mund të kufizojë të drejtat e paditësve  për të kërkuar vlerën e dëmit të shkaktuar sipas ligjit.




34.Kolegji vlerëson se tërheqja e dëmshpërblimit nga i padituri dhe deklarata e datës 03.01.2014, ku paditësi deklaron “... se është dakord me këtë masë dëmshpërblimi ...”. “ nuk janë rrethana, që sjellin shuarje të detyrimit të mbetur dhe as pengojnë palës paditëse të ushtrojë të drejtën e saj për të kërkuar në të ardhmen shpërblimin e plotë të dëmit të shkaktuar sipas ligjit. Kështu deklarimet nga pala ‘’kreditore“ nuk përbën heqje dorë nga e drejta e padisë, pasi një institut i tillë procedurial vepron dhe sjell pasoja juridike vetëm kur formësohet si akt vullneti gjatë ecurisë së procesit gjyqësor të çështjes dhe jo para ngritjes së padisë. Në kohën kur është realizuar kjo marrëveshje nuk ka pasur asnjë proces gjyqësor të tillë. Për rrjedhojë kjo deklaratë noteriale nuk mund të interpretohet si një akt disponimi i të drejtës së padisë, që mund të ngrihet në të ardhmen.










35.Tërheqja e shumës prej 3.199.786 lekë nuk mund të konsiderohet si shuarje detyrimi me përmbushje. Në rastet e përmbushjes së detyrimit pala e detyruar duhet të ketë shlyer detyrimin tërësisht në favor të palës kreditore. Pranimi i një shume dëmshpërblimi nga kreditori në rastet e dëmeve të shkaktuara nga aksidentet rrugore nuk mund të barazohet me përmbushjen e detyrimit në kuptimin klasik të neneve 455 e vijues të KC. Shuarja e detyrimit me përmbushje ndodh kur debitori realizon në favor të kreditorit të gjithë detyrimin sipas përmbajtjes së tij.
36. Gjithashti nuk jemi as para faljes së detyrimit në kuptim të nenit 511 të KC dhe bie ndesh  me nenin 610 të KC. Ajo ka si qëllim të kufizojë paraprakisht përgjegjsinë kompesuese të dëmit për të paditurit  i cili në kuptim të ligjit mbart detyrimin për shpërblimin e dëmit të kryer me faj në fushën e qarkullimit rrugor nga personi shkaktar i dëmit.  Për më tepër në aktmarrëveshjen e lidhur nuk është përcaktuar se sa është vlera e detyrimit të mbetur që falet , gjë që do të thotë se kjo aktmarrëveshje as në kuptimin formal nuk mund të përbëjë një falje detyrimi, pasi flitet për detyrime hipotetike. 

37. Në vendimin civil nr.00-2024-4543 (627) dt.13.11.2024 Kolegji Civil ka theksuar se; Sipas nenit 610 të KC ‘Është e pavlefshme marrëveshja që paraprakisht përjashton ose kufizon përgjegjësinë e personit, që ka kryer dëm me faj’. Marrëveshja për përjashtimin ose kufizimin e përgjegjsisë ndjek të njëjtin qëllim si falja tërësore ose pjesore të detyrimit, vetëm se në këtë rast përjashtimi nga përgjegjsia nuk vjen si pasojë e aktit të njëanëshëm të faljes por e aktmarrëveshjes së lidhur midis të dëmtuarit dhe shkaktuesit të dëmit. Përderisa ligjvënësi ka ndaluar lidhjen e aktmarrëveshjeve paraprake përjashtuese ose kufizuese të përgjegjsisë për dëmet e kryera me faj, atëherë instituti i ‘faljes’ nuk mund të konkurojë këtë ndalim dhe as të përdoret si mekanizëm ligjor për të shmangur zbatimin e kësaj dispozite. Personi që ka shkaktuar një dëm me faj konsiderohet përgjegjës për të shpërblyer vlerën e dëmit dhe përgjegjësia e tij nuk mund të përjashtohet dhe as të kufizohet paraprakisht, megjithë vullnetin e palëve pjesëmarrëse në marrëveshje. Përdorimi i termit “paraprakisht”  do të thotë se është e pavlefshme cdo lloj marrëveshje, që ka si qëllim të shmangë pjesërisht ose tërësisht përgjegjsinë për dëmshpërblim të kësaj kategorie personash për aq kohë sa  ende nuk është përcaktuar vlera reale definitive e kësaj përgjegjsie.

38. Cështa e faljes apo jo të detyrimeve për shpërblimin e dëmeve në fushën e sigurimeve është bërë objekt i shqyrtimit edhe nga gjykata kushtetuese. Konkretisht në vendimin nr.63 dt.23.10.2025 Gjykata Kushtetuese ka prishur vendimin e gjykatës së lartë e ka kthyer cështjen për rishqyrtim në këtë gjykatë duke theksuar se; Gjykata Kushtetuese vlerëson se kjo mënyrë arsyetimi e Gjykatës së Lartë, e cila, nga njëra anë, ka pranuar se ndodhemi përpara shpërblimit të dëmit në një marrëdhënie jashtëkontraktore dhe, nga ana tjetër, u është referuar për zgjidhjen e çështjes dispozitave që rregullojnë marrëdhënie me natyrë të ndryshme, ato kontraktore, e bën kontradiktor vendimin e saj. “Falja”, e parashikuar nga neni 511 i KC-së,si një nga mënyrat e shuarjes së detyrimeve, gjen zbatim kur kreditori i detyrimit heq dorë nga përfitimi i një detyrimi konkret dhe i përcaktuar, gjë që nuk ka ndodhur në rastin e kërkueses, sepse deklarata noteriale nuk ka të evidentuar se cili ka qenë detyrimi i subjektit të interesuar si debitor dhe në cilën shifër ose masë ky detyrim është shuar me falje nga kreditori (kërkuesja). Në këtë drejtim, Gjykata vlerëson se në rast kundërshtimi të vlerës së dëmshpërblimit në këto raste, duhet të jetë gjykata ajo që vendos përfundimisht për vlerën e detyrimit dhe se vetëm përmbushja e tij mund të jetë e aftë të pasjellë shuarjen e detyrimit.
40. Në rezume të gjithë analizës së mësipërme Kolegji vlerëson se vendimi i gjykatës së Apelit është rezultat i një hetimi jo të plotë gjyqsor në drejtim të përcaktimit të vlerës reale të dëmshpërblimit për rastin e sigurimit dhe për pasojë edhe të bazueshmërisë së padisë nëpërmjet të cilës pala paditëse kërkon pagimin e diferencës midis vlerës reale të dëmit dhe vlerës së pranuar të shumës së shpërblimit. Mbi bazën e arsyetimit të mësipërm dhe në rrethanat kur gjykata e apelit i ka të gjitha mundësitë ligjore të marrë në shqyrtim dhe të zgjidhë mosmarrëveshjen objekt gjykimi, sipas detyrave të caktuara në zbatim të nenit 493 të KPC, Kolegji vlerëson se vendimi i Gjykatës së Apelit Tiranë duhet të prishet dhe të dërgohet çështja për rishqyrtim në Gjykatën e Apelit të Juridiksionit të Përgjithshëm, me një tjetër trup gjykues.

41. Në vlerësim të natyrës juridike të mosmarrëveshjes, shkakut të lindjes së saj, në mbështetje të neneve 486 e 493 të Kodit të Procedurës Civile, gjykata, duke mbajtur parasysh konkluzionet e mësipërme të këtij vendimi, duhet zhvillojë një hetim të plotë e të gjithëanshëm, në drejtim të llogaritjes së vlerës reale të dëmit të pësuar nga paditësit si rezultat i rastit të sigurimit duke e individualizuar dhe llogaritur dëmin sipas rregullave të përcaktuara në ligjin nr. 10076 dt. 12. 02. 2009 dhe Rregullores me nr.53 datë 25.06.2009. Për zgjidhjen e drejtë të këtyre problemeve, gjykata, në respektim të nenit 213 në lidhje me nenet 11 e 12 të Kodit të Procedurës Civile, duhet të përcaktojë me vendim faktet që duhet të provohen prej palëve në gjykim, provat që lejohen të paraqiten nga secila palë veçmas, vlerën provuese të secilës prove, si dhe barrën e provës për secilën palë.






 

42. Kryerja e veprimeve të mësipërme, si dhe e të tjerave që eventualisht mund të dalin gjatë rigjykimit, do ta lejojnë gjykatën, që në përputhje me kërkesat e ligjit procedural e atij material të mund të arrijë në përfundime të drejta dhe objektive, lidhur me zgjidhjen e çështjes.
43. Kolegji vëren se në bazë dhe për zbatim të ligjit nr. 98/2016 “Për organizimin e pushtetit gjyqësor në Republikën e Shqipërisë”, i ndryshuar, Vendimit të Këshillit të Ministrave nr.495, datë 21.7.2022 “Për riorganizimin e rretheve gjyqësore dhe kompetencave gjyqësore të gjykatave”, si dhe Vendimit të Këshillit të Lartë Gjyqësor nr. 505, datë 21.11.2022 “Për fillimin e funksionimit të gjykatës së apelit të juridiksionit të përgjithshëm”, që prej datës 1 shkurt 2023 ka nisur funksionimi i hartës së re gjyqësore përmes riorganizimit të gjykatave të apelit të juridiksionit të përgjithshëm. Duke nisur nga kjo datë Gjykata e Apelit Tiranë emërtohet Gjykata e Apelit të Juridiksionit të Përgjithshëm, me seli në Tiranë. Ndërsa Gjykatat e Apelit Durrës, Gjirokastër, Korçë, Shkodër dhe Vlorë, ndërpresin veprimtarinë më datë 31.01.2023. 

44. Për këto arsye shqyrtimi i çështjes konkrete do të duhet të vijojë nga Gjykata e Apelit Juridiksioni i Përgjithshëm Tiranë
PËR KËTO ARSYE

Kolegji Civil i Gjykatës së Lartë, mbështetur në nenin 485, shkronja “c” të Kodit të Procedurës Civile, i ndryshuar,

VENDOSI
Prishjen e  vendimit nr.660, datë 17.03.2017, të Gjykatës së Apelit Tiranë dhe dërgimin e çështjes për rishqyrtim në Gjykatën e Apelit të Juridiksionit të Përgjithshëm Tiranë me tjetër trup gjykues.


Tiranë, më 22.04.2026

